Nordjyllands Politi fik klokken 05:49 en anmeldelse om brand i en villa i Sæsing. En kvinde lå og sov i huset, da branden begyndte. Kvinden kom ud af huset og er kørt til observation for røgforgiftning på sygehuset. Kvinden bor med sine to børn i huset, men det var kun hende der var hjemme. - Vi anser branden for at være mistænkelig og efterforsker det som en påsat brand, siger vagthavende ved Nordjyllands Politi Bruno Brix. Der er flere arnesteder for ilden foran døre og vinduer. Politiet er endnu sparsom med oplysninger i forhold til branden. De vil være på stedet og foretage tekniske undersøgelser i løbet af lørdag.

Opsummering:
En kvinde fik natten til lørdag en brat opvågning, da der var ild i hendes hus. Politiet kalder branden mistænkelig.